Gostovanje nove skupine Witz Kabaret

Junij se bo v SKD Igo Gruden zaključil s sproščenim in prijetnim večerom

Letošnja sezona 2021-2022 je bila pri SKD Igo Gruden kar uspešna: potem, ko je potekala prejšnja sezona z vzponi in padci, ko je bilo vsakršno načrtovanje bolj kot ne nemogoče, so dejavnosti v letošnjem letu potekale karseda nemoteno: pevski zbori in baletne skupine so se že udeležili različnih revij, koncertov in tekmovanj. Prav tako pa je domača društveni dvorana omogočala celo vrsto predstavitev knjig, koncertov, filmskih projekcij in še veliko drugih prireditev.

V petek, 24. junija, se bo ob 20.30, v Kulturnem domu Igo Gruden v Nabrežini zvrstil še en zanimiv dogodek, in sicer bo v društvu gostovala nova kabaretna skupina Witz Kabaret s predstavo *Work in progress…*. Nastopili bodo Tatjana Malalan, Kim Furlan in pianist Edy Meola. Program sestavljajo različni kabaretni, stand up in glasbeni prizori, ki zagotavljajo prijeten večer v znamenju smeha in razvedrila.

Toplo vabljeni v Nabrežino!